BEITOSTØLEN (Dagbladet): Allerede i juni satte langrennsledelsen ned foten og nektet Flugstad Østberg å gå et rulleskirenn og på treningssamling. Det skriver TV 2.
Landslagstrener Ole Morten Iversen bekrefter hendelsen for kanalen.
- Det ble gjort med tanke på at hun iallfall skulle være klar for sesongen. Men, hun (Ingvild) har fortsatt å tøye grenser. Treningsdagboka viser at hun har trent mer enn planlagt. Det kan fort bli slik når du er i flyten og iveren tar overhånd, sier Iversen.
Landslagslege Øystein Andersen sier dette om hvorfor de ikke klarte å følge opp Flugstad Østberg bedre:
- Det er jo en kontinuerlig dialog i laget med tanke på totalsituasjonen. Og så kan du si at man i en situasjon som dette måtte justere kursen litt. Det er jo det som er saken nå, sier han til TV 2.